SPOROČILO ZA JAVNOST

PIKA JE V VELENJE PRINESLA SONCE

**25. Pikin festival začel enotedensko dogajanje s programom za vse generacije**

Velenje, 21. september 2014 – Danes se je s Pikinim družinskim dnevom začel 25. Pikin festival, ki bo na TRC Jezero Velenje potekal vse do sobote, 27. septembra 2014. Prizorišče, ki se razprostira na 35.000 m² se je za obiskovalce odprlo že ob 10. uri dopoldan, odprto pa bo vsak dan do konca festivala vse do 19. ure zvečer. Pika Nogavička je v družbi kapitana Nogavičke, Tomaža in Anice prišla na svojem konju Alfredu in ob 16. uri na svečani otvoritvi od župana prevzela lento in s tem tudi mestno oblast. Pirati z različnih vetrov so ji nalogo zelo otežili, vendar je navihana in pogumna devetletnica z lahkoto premagala vse naloge. Piko je na osrednjem prizorišču z navdušenjem pričakalo več kot 30.000 obiskovalcev, kar presega vse dosedanje otvoritvene dni. Organizatorjem festivala je bilo naklonjeno tudi sončno vreme, ki je prispevalo k odličnemu vzdušju. Pika bo ves festivalski teden prebivala v svoji vili Čira-Čara in z otroci uganjala norčije. Tema jubilejnega 25. Pikinega festivala je Zemlja pleše, častna pokroviteljica pa je Darja Groznik, predsednica Zveze prijateljev mladine Slovenije.

V Pikini deželi se na veliko ustvarja v več kot 80 ustvarjalnih kotičkih, ki se nahajajo v Pikini mestni hiši, Gusarski trdnjavi in na raziskovalnem otoku Taka-Tuka. Številni obiskovalci so danes napolnili glavno mestno ulico s pisanimi portali hišic, kot so banka, zavarovalnica, čevljarna, mlekarna, zdravstveni dom, trgovina … Umetniške četrti plesna, muzejska, likovna, kino, knjižna, glasbena in lutkovna bodo ves čas festivala ponujale zanimive delavnice na temo različnih kulturnih vsebin. V lutkovni četrti je bila danes premiera simpatične miniature TV Pikica. Ob 10. uri se je na mestnem stadionu začel 1. Pikin in Ligijev atletski miting, ki se ga je udeležilo kar 600 otrok iz vse Slovenije. Danes je potekala tudi Pikina mini avantura, ki je za sodelujoče družine pravi adrenalinski izziv z mnogimi zabavnimi preizkušnjami. Na velikem Zelenem odru so nastopili Alenka Kolman, Miša in Zeko teater, Move 2 Beat in Plesni studio N. Rock’n’Band je poskrbel za odlično zabavo po svečani otvoritvi. Na Zelenem odru pri vili Čira-Čara je najprej nastopila otroška dramska skupina Ivan Grabec iz Trsta s simpatično predstavo Mala zgodba Bineta Brivca, sledil je plesni nastop Twirling kluba Šoštanj, glasbeni nastop Maja Turnška, lutkovna igrica Trije prašički, Znanstveni šov Akademije radovednih, igrana predstava Jurka Burka in mlade brihte ter koncert Adija Smolarja. Poleg športnih poligonov je na prizorišču tudi mednarodni tabor Pika potuje, v zelenem delu je zgrajena vila Zemljanka, obiskovalci se lahko sprehodijo po bosi poti, obiščejo Pikino džunglo ter Čarobni gozdiček, svoja tabora pa imajo tudi taborniki in indijanci. Vsak dan Piko obiskujejo možje postave: slovenska vojska, policija in gasilci ter znani obrazi slovenskih športnikov. V okviru festivala poteka dobrodelna akcija Novo sonce, s katero Pika poziva obiskovalce, da prispevajo sladkarije za prijatelje. Sladke priboljške, ki se zbirajo v Pikini mestni hiši, bo Rdeči križ Velenje dodal prehrambnim paketom za socialno šibke družine. Na prizorišu si obiskovalci lahko na različnih lokacijah ogledajo zanimive razstave in se podajo na plovbo s Pikino ladjo na Vodno jezero.

Program 25. Pikinega festivala ter vse novice in zanimivosti v zvezi z njim bomo redno objavljali na spletni strani [www.pikinfestival.si](http://www.pikinfestival.si). 25. Pikin festival pod pokroviteljstvom Mestne občine Velenje organizira javni zavod Festival Velenje skupaj s številnimi soorganizatorji .

- Konec -

**Več informacij:** Barbara Pokorny / 041 535 567 / 03 898 25 71 / www.pikinfestival.si